ՄԱԿ-ի խաղաղապահների խումբը ժամանել է Սիրիա
Քոֆի Անանի խոսնակի համաձայն, Սիրիայի իշխանությունները սկսել են զորամիավորումների դուրսբերումը
Միավորված ազգերի կազմակերպության խաղաղապահների առաջին խումբը հինգշաբթի օրը ժամանել է Սիրիայի մայրաքաղաք Դամասկոս ՝ երկրում զինադադարի իրականացման վերահսկման առաքելության անցկացումը նախապատրաստելու նպատակով: ՄԱԿ-ի խաղաղապահների առաջին խմբի ժամանելուց առաջ Միավորված ազգերի կազմակերպության և Արաբական պետությունների լիգայի խաղաղության հանձնակատար Քոֆի Անանի խոսնակ Ահմադ Ֆավզին հայտնել է լրագրողներին, որ Սիրիայի իշխանությունները, համաձայն զինադադարի ծրագրի, սկսել են դուրս բերել զորամիավորումները երկրի երեք շրջանից: Ֆավզիի համաձայն, մինչև Սիրիայի կառավարության կողմից հավանության արժանացրած` ապրիլի 10-ին լրացող վերջնաժամկետը, բանագնացները «բռնությունների ամբողջական դադարեցում» են ակնկալում: Քոֆի Անանի խոսնակը, չնայած այս երկրում չդադարող բռնությունների մասին հաղորդագրությունների, ասել է նաև, որ Սիրիայի կառավարությունը պարտավորվել է իրականացնել Անանի խաղաղության ծրագիրը: Սիրիայի իրավապաշտպանները այս ընթացքում հայտնել են, որ Դամասկոսի արվարձան Դումայի ուղղությամբ ծանր և հրաձգային զինատեսակներից ուժգին կրակ է բացվել: Իրավապաշտպանները հայտնել են նաև հյուսիսային Հալեպ նահանգում՝ Թուրքիայի հետ սահմանի մոտակայքում տեղի ունեցած բախումների մասին: Թուրքիայի իշխանությունները հինգշաբթի օրը հայտնել են վերջին օրվա ընթացքում այս երկրի տարածք Սիրիայից անցած ավելի քան 1600 փախստականի մասին: ՄԱԿ-ի Անվտանգության խորհրդի անդամների կողմից քննարկման է դրվել Խորհրդի նախագահի հայտարարության նախագիծը, որտեղ «խորը մտահոգություն» է արտահայտվում այն հանգամանքով, որ Սիրիայի իշխանությունները դեռևս չեն իրականացրել ձեռք բերված համաձայնությունը: «Ամերիկայի Ձայն»-ի կողմից ձեռք բերված հայտարարության նախագծում նշված է, որ Անվտանգության խորհուրդը Բաշար ալ-Ասադի կառավարությունից պահանջում է «անմիջապես և գոծնականապես» վերջ տնել ծանր սպառազինության կիրառմանը և բնակավայրերից հետ քաշել զինված ուժերը: ՄԱԿ-ի դիվանագետների վկայությամբ, Անվտանգության խորհրդի նախագահի հայտարարությունը կարող է ընդունվել հինգշաբթի օրը: Միավորված ազգերի կազմակերպության տվյալների համաձայն, անցյալ տարի նախագահ Ասադի դեմ ապստամբության սկզբից Սիրիայում զոհվել է ավելի քան 9 հազար մարդ: